คลังเชือดอีก3 "สรรพากร" เอี่ยวทุจริตคืนภาษีมูลค่าเพิ่ม
อ.ก.พ.คลัง ไล่ออก 2 ให้ออก 1 ข้าราชกากรมสรรพากรเอี่ยวโกงแวตส่งออกทำประเทศเสียหายหลายพันล้านบาท
22 มิ.ย. 2558

อ.ก.พ.คลัง ไล่ออก 2 ให้ออก 1 ข้าราชกากรมสรรพากรเอี่ยวโกงแวตส่งออกทำประเทศเสียหายหลายพันล้านบาท 
เมื่อวันที่ 22 มิ.ย. นายสมหมาย ภาษี รมว.คลัง ประธานอนุกรรมการข้าราชการพลเรือน (อ.ก.พ.) กระทรวงการคลัง เปิดเผยว่า อ.ก.พ.ได้ประชุมพิจารณาความผิดทางวินัยอย่างร้ายแรงเกี่ยวกับการประพฤติไม่ชอบในการคืนภาษีมูลค่าเพิ่ม (แวต) ให้แก่บริษัทที่ขอคืนเป็นเท็จทำให้เกิดความเสียหายกับประเทศกว่า 4,000 ล้านบาท โดยให้ไล่ออกข้าราชกรมสรรพากรระดับซี 9 จำนวน 2 ราย คือ นายป้อมเพชร วิทยารักษ์ นักวิชาการเชี่ยวชาญ สำนักงานสรรพากรภาค 7 และ นายพายุ สุขสดเขียว สรรพากรพื้นที่ปัตตานี โดยไม่ได้รับบำเหน็จบำนาญ
นอกจากนี้ ยังให้ข้าราชการกรมสรรพากรระดับซี 9 ออกจากราชการอีก 1 ราย คือ นายกู้ศักดิ์ จันทราช สรรพากรพื้นที่สมุทรสาคร โดยยังให้ได้รับบำเหน็จบำนาญ
ทั้งนี้ เดือนที่ผ่านมากระทรวงการคลังได้ไล่ออกข้าราชการระดับซี 9 ของกรมสรรพากรที่เกี่ยวข้องกับเรื่องนี้ไปแล้ว 1 ราย คือ  นายสิริพงศ์ ริยะการธีรโชติ (ชื่อเดิม นายศุภกิจ ริยะการ) 
นายสมหมาย กล่าวว่า ยังมีข้าราชการที่เกี่ยวข้องกับโกงแวตครั้งนี้อีก 14 คน ซึ่งเป็นข้าราชการของกรมสรรพากรที่ต่ำกว่าซี 9 ซึ่งทางกรมสรรพากรอยู่ระหว่างการสอบผิดวินัยร้ายแรง คาดว่าจะส่งรายงานให้กระทรวงการคลังรับทราบในไม่ช้านี้